আমেরিকার ৫০ শতাংশ শুল্কে ক্ষতির মুখে ভারতের কোন কোন শিল্প?

ওয়েব ডেস্ক: আমেরিকায় (USA) রফতানি হওয়া ভারতীয় পণ্যের উপর ৫০ শতাংশ শুল্ক (Tariff) লাগু করেছে ট্রাম্প (Donald Trump) প্রশাসন। বুধবার ভারতীয় সময় সকাল ৯টা ৩১ মিনিট থেকে কার্যকর হয়েছে এই শুল্ক। ভারত সরকারের হিসাবে, নতুন শুল্ক কাঠামোর প্রভাব পড়বে প্রায় ৪৮.২ বিলিয়ন ডলারের রফতানির উপর। এতে দেশের রফতানি বাণিজ্য ক্ষতির মুখে পড়তে পারে। যার ফলে কর্মসংস্থান হ্রাস ও অর্থনৈতিক ক্ষতির ঝুঁকিও রয়েছে।

এখন প্রশ্ন হচ্ছে মার্কিনি শুল্কের প্রভাবে ভারতীয় পণ্যের প্রতিযোগিতা ক্ষমতা কমে যেতে পারে। ফলে চীন, ভিয়েতনাম, ইন্দোনেশিয়া ও জাপানের মতো দেশ লাভবান হবে। এর ফলে সবচেয়ে বেশি ক্ষতির মুখে পড়বে কোন কোন ভারতীয় পণ্য? দেখে নিন একনজরে।

আরও পড়ুন: চীনকে ‘ওপেন চ্যালেঞ্জ’! ট্রাম্পকেও পাল্টা হুঁশিয়ারি বেজিংয়ের

(১) চিংড়ি: আমেরিকায় ভারতে উৎপাদিত চিংড়ি রফতানির পরিমাণ ২.৪ বিলিয়ন ডলার। সবচেয়ে বেশি ক্ষতির মুখে পড়বে ভারতের এই বাণিজ্য।

(২) রত্ন ও গয়না: বছরে প্রায় ১০ বিলিয়ন ডলারের রত্ন ও গয়না রফতানি হত আমেরিকায়, যা ভারতের মোট রফতানির ৪০ শতাংশ। এতে আগে শুল্ক ছিল ২.১ শতাংশ। তবে বুধবার এই শুল্ক একলাফে ৫২.১ শতাংশে পৌঁছে গিয়েছে। এতে সুরাৎ, মুম্বই, জয়পুরের অনেক শ্রমিক ক্ষতিগ্রস্ত হবেন।

(৩) বস্ত্র: এতদিন ভারত থেকে বছরে প্রায় ১০.৮ বিলিয়ন ডলারের বস্ত্র রফতানি হত আমেরিকায়। এক্ষেত্রে আগে ১৩.৯ শতাংশ শুল্ক থাকলেও এখন তা বেড়ে হয়েছে ৬৩.৯ শতাংশ। এর ফলে ব্যাপক ক্ষতির মুখে পড়তে পারে দেশের বস্ত্রশিল্প।

(৪) চামড়া ও জুতো: আমেরিকায় ১.২ বিলিয়ন ডলারের চামড়া ও জুতো রফতানি হত ভারত থেকে। এসব পণ্যের উপর এখন ৫০ শতাংশ শুল্ক বসবে। এর ফলে ক্ষতির মুখে পড়তে পারে ভারতের এইসব শিল্প।

(৫) কৃষি ও প্রক্রিয়াজাত খাদ্য: আমেরিকায় ভারতিয় বাসমতি চাল, চা, মশলা সহ প্রায় ৬ বিলিয়ন ডলারের পণ্য রফতানি এখন দ্বিগুণ শুল্কের মুখে।